ครั้งแรก! มหกรรมแสดงสินค้า “อาหารสุขภาพ-ควบคุมน้ำหนัก” เมืองทองธานี
ครั้งแรก! มหกรรมแสดงสินค้าเพื่อกลุ่มธุรกิจอาหารสุขภาพและการควบคุมน้ำหนัก THE FOODISM SHOW วันที่ 22-25 ธันวาคม นี้ ณ อาคาร 7 อิมแพ็ค เมืองทองธานี คาดผู้ร่วมงาน 1.5 หมื่นคน
ครั้งแรก! มหกรรมแสดงสินค้าเพื่อกลุ่มธุรกิจอาหารสุขภาพและการควบคุมน้ำหนัก THE FOODISM SHOW วันที่ 22-25 ธันวาคม นี้ ณ อาคาร 7 อิมแพ็ค เมืองทองธานี คาดผู้ร่วมงาน 1.5 หมื่นคน
23 ธ.ค. 2565

นางสาวนนัทวลักษ์ กอบกำ ผู้จัดการโครงการ บริษัท อิมแพ็ค เอ็กซิบิชั่น แมเนจเม้นท์ จำกัด กล่าวถึงการจัดงานมหกรรมแสดงสินค้าเพื่อกลุ่มธุรกิจอาหารสุขภาพและการควบคุมน้ำหนัก หรือ เดอะ ฟู้ดอีสซึ่ม โชว์ (THE FOODISM SHOW) โดย อิมแพ็ค ร่วมกับ พันธมิตรธุรกิจจัดขึ้นครั้งแรก ตอบรับกับกระแสคนรักสุขภาพเพิ่มมากขึ้นในปัจจุบันและหันมาดูแลตัวเองให้มีสุขภาพดี แข็งแรง สวย หล่อ สมวัย และปลอดภัยจากโรค ภายใต้ธีมจัดงาน THE FOODISM SHOW – ALL ABOUT DIET &amp; HEALTHY EATING งานเดียวที่ครบครัน ด้วยสินค้าและบริการจากกลุ่มธุรกิจอาหารสุขภาพและการควบคุมน้ำหนักกว่า 150 แบรนด์ชั้นนำ มาจัดแสดงบนพื้นที่ 5,000 ตารางเมตร ระหว่างวันที่ 22-25 ธันวาคม 2565 เวลา 10.00-20.00 น. ณ อาคาร 7 อิมแพ็ค เมืองทองธานี
ภายในงานได้จัดโซนจำหน่ายสินค้าให้ผู้รักสุขภาพและกลุ่มธุรกิจบริการเพื่อสุขภาพดีได้เลือกซื้ออาหารครอบคลุม 4 เสาหลักแห่งอาหารอนาคต ได้แก่ 1.) อาหารออร์แกนิค (Organic Food) ประกอบด้วย เนื้อสัตว์ ผลิตภัณฑ์จากนมวัว และไข่ไก่ ผักและผลไม้ ธัญพืช
2.) อาหารทางเลือก (Functional Food) อาหารประเภท Plant-Based อาหารประเภทโปรไบโอติค, ซุปเปอร์ฟู้ด อาหารที่ปราศจากการปรุงแต่ง กลุ่มคีโต กลุ่ม IF กลุ่ม Low-Carb
3.) อาหารทางการแพทย์ (Medical Food), วัตถุดิบและอาหารการแพทย์พิเศษ (FSMP) วัตถุดิบและอาหารที่จำเป็นต่อการบำบัดหรือการรักษาโรคเรื้อรัง กลุ่มวัตถุดิบหรืออาหารเพื่อโภชนาการสำหรับนักกีฬา
และ 4.) อาหารนวัตกรรมใหม่ (Novel Food) วัตถุดิบและอาหารแร่ธาตุ อาหารที่ถูกดัดแปลงพันธุวิศวกรรม, อาหารและวัตถุดิบที่ผ่านกระบวนการนาโนเทค เป็นต้น
พร้อมจัดกิจกรรมพิเศษ อาทิ การตรวจหาภูมิแพ้อาหารแฝง สาธิตการทำอาหารเมนูเพื่อสุขภาพ การจัดสัมนาและเวิร์คชอป เกี่ยวกับการลดน้ำหนัก การเลือกรับประทานอาหารสุขภาพที่เหมาะกับตัวเอง โภชนบำบัดเพื่อการรักษาโรค การออกกำลังกาย รวมถึงทอล์คโชว์ โดยผู้เชี่ยวชาญชื่อดัง ให้ทุกคนมาฟังความรู้ดีๆ เกี่ยวกับการทานอย่างไรให้มีสุขภาพที่ดี ไม่ว่าจะเป็นปรับพฤติกรรมการกินอย่างไรให้ไกลโรค NCDs, ข้าว..กับการลดน้ำหนัก กินอย่างไรไม่ให้อ้วน, Plant-based and Cancer กินถูกทางวางใจเรื่องมะเร็ง และความรู้ดีๆ อีกมากมาย
ในส่วนของการสาธิตการทำอาหารเมนูสุขภาพดี จะชวนทุกคนมาหาไอเดียการทำเมนูคีโต เมนู Plant Based เช่น สาธิตเมนูข้าวดอกกะหล่ำผัดปลาสลิด, เวิร์คชอป หมักข้าวสาเก, เปิดเมนู เต็มเป้ (Tempeh) มาใช้ทำอาหารเพื่อทดแทนเนื้อสัตว์ เป็นต้น นอกจากนี้ ยังมีการสัมมนาและกิจกรรมหัวข้อสำคัญๆ อาทิ สารอาหารต้านมะเร็ง โดย ป้าพิม เจ้าของเพจ สวยสู้มะเร็ง ผู้พลิกวิกฤตมะเร็งสู่การสร้างสุขภาพดี ด้วยการกินอาหารแทนยา, รู้ทันความเครียดภัยเงียบทำร้ายสุขภาพ พร้อมแนวทางปรับไลฟ์สไตล์และโภชนาการลดภาวะความเครียดสะสม, ทานอาหารอย่างไร..ให้ชะลอวัย, กัญชาทางการแพทย์..รักษาโรคได้จริงหรือไม่, ทำไมต้องออร์แกนิค, โภชนาการในผู้สูงวัยและนักกีฬา ฯลฯ โดยงานนี้เปิดให้เข้าชมฟรี คาดว่าตลอด 4 วันจัดงานจะมีผู้รักสุขภาพเข้าร่วมงานกว่า 15,000 คน ผู้สนใจติดตามข้อมูลเพิ่มเติมผ่าน www.thefoodism-show.com